
Szóvá formált kép/ képpé festett szó

Magritte festészetének és elméleti munkásságának is rendkívül fontos tárgya a szavak és képek sajátos viszonya. A társalgás művészete és Az eltitkolt munka címet viselő festmények vizsgálata során elsőként a kalligramszerűség sajátságait igyekszem feltárni, majd részben Michel Foucault Ez nem pipa című tanulmányára támaszkodva ─ a fent említett festmények jellemzésére ─ bevezetem a „kibomló kalligram” fogalmát. Dolgozatom második felében pedig kísérletet teszek arra, hogy a kiválasztott Magritte-képek kalligramszerűségének fenomenológiai értelmezését nyújtsam Maurice Merleau-Ponty filozófiája felől. A látható és láthatatlan című művének utolsó fejezetében tárgyalt „kiazmus” vagy „egymásba fonódás” és a „hús” lesznek az értelmezés kulcsfogalmai, melyek magyarázatát követően azt próbálom bizonyítani, hogy a kibomló kalligram működése leírható Merleau-Ponty kiazmus-fogalmával.



